text: Politiet efter påsat bilbrand: Vi har brug for hjælp
  28 december 2016 kl. 05.42
  En bil udbrændte og tre andre fik brandskader ved en påsat brand ved midnat på parkeringspladsen Slotsgyden i Aabenraa. Politiet beder om hjælp.
  Politiet i Aabenraa efterforsker en påsat bilbrand på en parkeringsplads midt i byen ved midnat. En bil udbrændte totalt, mens tre andre fik alvorlige skader.
  - Vi får brug for hjælp, siger vicepolitiinspektør Jan Lambertsen, leder af lokalpolitiet i Aabenraa. Der har været fest i området ved parkeringspladsen, så måske har nogen set gerningsmanden.
  Der stimlede mange mennesker sammen, da bilerne brændte.
  - Måske har nogen haft travlt med at komme den anden vej, tilføjer han.
  Politiet får anmeldelsen kl. 0.08. Den lyder på, at der er brand i en enkelt bil, siger vagtchefen hos Syd- og Sønderjyllands Politi til TV SYD.
  Inden brandvæsenet når frem, har ilden bredt sig, så tre biler bliver brandskadet. Og mindst den ene af dem er også forsøgt antændt.
  - Et vidne ser en person ved den første bil, som brænder. Signalementet er sparsomt: En mand, ca. 185 cm og iført mørk hue og mørkt tøj. Ham vil vi gerne snakke med. Det kan jo oså være et vidne. Vi er meget interesserede i at høre nærmere fra vidner, siger vagtchefen.
  På p-pladsen forlyder det, at der har været fyrværkeri i den ene bil. Men Jan Lambertsen afviser, at det kan selvantænde:
  - Men om der er brugt fyrværkeri til at antænde, skal de tekniske undersøgelser afgøre, siger han til TV SYD.
  
  